Diari Oficial de la Generalitat Valenciana


Sumari del DOGV 9976, del 06-11-2024 (2024/11723)

RESOLUCIÓ de 26 de setembre de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de modificació puntual número 3 de les normes subsidiàries de Tous. Expedient 064/9720-PPY.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9976

Data del DOGV
:   06-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11220

CVE
:   XOXN-I-6270-34623

Data del document
:   26-09-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació de l'informe ambiental i territorial estratègic en el *Diari Oficial de la Generalitat Valenciana*,

RESOLC

Publicar en el *Diari Oficial de la Generalitat Valenciana*  l'informe ambiental i territorial estratègic corresponent a l'expedient 064/6730-EYU, Tous (València).

«Informe ambiental i territorial estratègic

Objecte: modificació puntual núm. 3 de les normes subsidiàries

Tràmit: avaluació ambiental estratègica de la modificació del pla

Promotor: Ajuntament de Tous

Autoritat substantiva: Comissió Territorial d'Urbanisme

Localització: Tous (València)

Núm. d'expedient: 064/7945-ZMJ

La Comissió d'Avaluació Ambiental, en la sessió del 29 de juliol del 2022, va adoptar el següent

Acord:

Vista la proposta d'informe ambiental i territorial estratègic de la modificació puntual núm. 3 de les normes subsidiàries de Tous, en els termes següents:

A. Fonaments pels quals se sotmet la modificació a avaluació ambiental estratègica

L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), que establix (art. 46) que seran objecte d'avaluació ambiental i territorial estratègica ordinària els plans i els programes, així com les seues modificacions, que adopte o aprove una administració pública i l'elaboració i l'aprovació dels quals l'exigisca una disposició legal o reglamentària o un acord del Consell.

El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental, d'acord amb el que preveu la legislació d'avaluació ambiental.

El TRLOTUP establix (art. 46) que seran objecte d'esta avaluació ambiental i territorial estratègica ordinària els plans i els programes, així com les seues modificacions, que adopte i aprove una administració pública i l'elaboració i l'aprovació dels quals l'exigisca una disposició legal o reglamentària o un acord del Consell, complint els supòsits de l'apartat 1 d'este article.

Segons el que estipula l'article 46.3 del TRLOTUP, l'òrgan ambiental determinarà si un pla o un programa ha de ser objecte d'avaluació ambiental i territorial estratègica simplificada o ordinària, en els supòsits que allí es preveuen i tenint en compte els criteris establits en l'annex VIII de la llei; tot això, amb la consulta prèvia a les administracions públiques afectades i d'acord amb les fases de la tramitació exposades en l'article 50.

B. Document inicial estratègic

B.1 Documentació aportada

En data de registre 30 d'agost de 2021, va tindre entrada a través de l'aplicació Tàctica en el Servici d'Avaluació Ambiental Estratègica la sol·licitud d'inici del procediment d'avaluació ambiental per part del Servici Territorial d'Urbanisme de València de la modificació puntual núm. 3 de les normes subsidiàries de Tous, per tal que es produïsca un pronunciament per part de l'òrgan ambiental:

La documentació remesa en suport informàtic consistix en:

– Esborrany del pla especial.

– Document inicial estratègic.

– Estudi hidrogeològic.

Es comunica a l'Ajuntament de Tous l'obertura de l'expedient el 13 d'octubre de 2021.

B.2 Informació territorial

El municipi de Tous té una població de 1.284 habitants (segons l'IVE a 1 de gener de 2021). La superfície del terme municipal és de 127,52 km². Se situa a una altitud de 98 msnm i a una distància de 46,0 km de València. Limita amb els termes municipals Millares i Quesa a l'oest, Dos Aguas i Catadau al nord; Carlet, Benimodo, l'Alcúdia i Guadassuar a l'est i Alzira, Sumacàrcer i Navarrés al sud.

El relleu es caracteritza per la vall del riu Xúquer en el moment en què este ix del massís cretàcic del Caroig. El riu Xúquer corre molt encaixat, i excava forts gorgs sobre els últims vessaments de la serra Martés, ja en contacte amb l'horta de la Ribera, i dona lloc a un conjunt de turons i llomes de formes tabulars.

Destaca l'Alto de los Cuchillos, situat en la zona septentrional. A mesura que s'avança cap a la part meridional, el terreny perd altitud, però no deixa de ser abrupte, i forma els turons Pico de la Nieve, Pico de la Luz, Los Alterones, Alto del Castellet, Loma de los Cojos i el Palmerar. A més de l'Escalona, aboquen les aigües al Xúquer nombrosos barrancs, entre els quals destaquen els de Sima, Cuevas Blancas, Olla, Carabinas, Duende, Aliaga i Madel.

El clima és de tipus mediterrani. Només un 5,7 % del terreny està cultivat perquè este és abrupte. La resta està poblada per una vegetació no molt rica en espècies arbòries o coberta per les aigües del pantà.

Des de València, s'accedix a esta localitat a través de l'A-7, que enllaça amb la CV-541.

B.3 Planejament vigent

El planejament vigent en el municipi de Tous el definixen les normes subsidiàries de planejament municipal (normes subsidiàries), aprovades definitivament el 28 de febrer de 1989 per la Comissió Territorial d'Urbanisme (DOGV núm. 2351 de 22 de setembre de 1994). Es va publicar el 14 de febrer de 2007 en el *Butlletí Oficial de la Província de València*.

Les normes subsidiàries no es van sotmetre a avaluació ambiental.

Segons l'esborrany de la modificació presentada, d'acord amb l'article 25 de les normes subsidiàries vigents, el cementeri està classificat com a sòl urbà, ja que este article diu: «Article 25: el sòl urbà es compon de terrenys edificables, zones verdes, espais lliures, i servicis d'equipaments.» Cal fer notar que el cementeri només apareix en els plànols d'ordenació en relació amb el sòl urbà.

També cal indicar que el cementeri ja ha patit una ampliació després de la seua construcció. La modificació que es presenta ací pretén situar exactament el cementeri existent en la posició correcta en la documentació del planejament municipal i permetre que s'amplie.

Igualment, segons l'esborrany de la modificació, hi ha una certa indefinició jurídica en les normes subsidiàries actuals. Els terrenys d'ubicació del cementeri actual i en els que es pretén fer l'ampliació estan classificats en els plànols de les normes subsidiàries com a sòl no urbanitzable protegit.

En les normes urbanístiques apareixen dos capítols: el capítol IV del sòl no urbanitzable i el capítol V de sòl no urbanitzable especialment protegit.

L'article 112 que s'engloba dins del capítol IV de les normes urbanístiques indica que «s'establixen dos categories de sòl no urbanitzable: protegit i no protegit, els àmbits d'aplicació dels quals i les limitacions urbanístiques i edificacions són les que s'expressen a continuació».

L'article 113 de les normes (també dins del capítol IV) diu: «Com a sòl no urbanitzable protegit. S'assenyalen, concretament, en els plànols les zones de protecció de la xarxa de transport, tant de carreteres com de vies fèrries, independentment de les que, amb caràcter general, siguen aplicables d'acord amb la legislació vigent. En esta categoria de sòl no urbanitzable sols s'admetran construccions o instal·lacions destinades a l'explotació agrària o a la residència permanent d'agricultors, o a construccions o instal·lacions vinculades a l'execució, l'entreteniment i el servici de les obres públiques».

D'altra banda, en el plànol d'ordenació núm. 4 de les normes subsidiàries es representa gràficament com a equipament 11 «Cementeri». D'acord amb l'article 25 de les normes subsidiàries vigents, el cementeri està classificat com a sòl urbà, ja que este article diu: «Article 25: el sòl urbà es compon de terrenys edificables, zones verdes, espais lliures, i servicis d'equipaments.»

Cal fer notar que el cementeri només apareix en els plànols d'ordenació en relació amb el sòl urbà. Per tant, hi ha una indefinició sobre si el cementeri és sòl urbà o sòl no urbanitzable i en cas que siga no urbanitzable, si és de protecció o d'especial protecció i a on se situa el sòl d'especial protecció.

B.4 Objecte del pla

L'objectiu de la modificació és doble:

a. El primer objectiu de la modificació és situar exactament el cementeri en els plànols d'ordenació del municipi i concretar el règim jurídic del sòl sobre el qual s'implanta.

b. Permetre l'ampliació d'este per a cobrir les necessitats del municipi i complir amb la legislació vigent en matèria de policia sanitària mortuòria.

Es tracta d'una modificació de les normes subsidiàries actuals i vigents per a ampliar el cementeri actual. Per a fer-ho, es delimitarà una zona d'ordenació en sòl no urbanitzable que permeta la ubicació del cementeri i el perímetre de protecció, i es qualificarà el cementeri de dotació de xarxa primària.

L'àmbit de la modificació se cenyix als terrenys necessaris per a cobrir la demanda de noves inhumacions per un període de 50 anys i complir el que establix el Decret 30/2005, de 25 de febrer, del Consell, en la versió modificada pel Decret 195/2009, de 30 d'octubre, del Consell, que aprova la modificació del reglament pel qual es regulen les pràctiques de policia sanitària mortuòria en l'àmbit de la Comunitat Valenciana, aprovat pel Decret 39/2005, de 25 de febrer, del Consell.

El cementeri actual de la població està a punt d'esgotar l'espai disponible per a noves inhumacions. A fi que l'Ajuntament puga continuar prestant el servici de cementeri al qual l'obliga la legislació de policia sanitària mortuòria vigent es requerix l'ampliació o la construcció d'un nou cementeri.

B.5 Alternatives

La documentació presentada establix diferents alternatives que es detallen a continuació, si bé, com s'advertix explícitament, no es justifica l'elecció de cap d'estes, que en principi s'entén que serà la que busque el compliment de la demanda d'inhumacions a 50 anys vista.

Alternativa 0

Esta alternativa consistix a no modificar les actuals normes subsidiàries i no procedir a l'ampliació del cementeri.

Tenint en compte el que arreplega l'article 41 del Reglament de policia sanitària mortuòria:

«Article 41. Del servici del cementeri.

![](https://dogv.gva.es/publicaciones/imagesSF/2024/10/25/1213753/45_1730378004813_7504712439494139955_imagen.jpg)

Tots els municipis, independents o associats, han de prestar el servici de cementeri, d'acord amb els requisits que establix este reglament. No obstant això, el Consell, a l'empara del que disposa la normativa de règim local, podrà dispensar la prestació d'este servici si resulta impossible o molt difícil de complir.»

A més, el cementeri actual està quasi al límit de la seua capacitat, llevat que el municipi s'associe amb un altre municipi, es produirà un incompliment del reglament si no s'amplia o es construïx un nou cementeri.

D'altra banda, esta alternativa no resol tampoc la indefinició del planejament pel que fa al cementeri, ni té en compte l'ampliació que ja s'ha dut a terme del cementeri.

Per tant, esta alternativa no solucionaria el problema que té el municipi relacionat amb este servici, i podria conduir a un incompliment del reglament de policia sanitària mortuòria citat per part de l'Ajuntament.

Alternativa 1

Consistix a delimitar una nova zona d'ordenació de sòl rural protegit per afeccions que englobe el cementeri, l'ampliació d'este i el perímetre de protecció de 25 metres de l'art. 42 del Reglament de policia sanitària mortuòria i que, a més, servisca de prevenció contra incendis forestals.

![](https://dogv.gva.es/publicaciones/imagesSF/2024/10/25/1213753/46_1730378004820_5393551861292679075_imagen.jpg)

Tenint en compte per a totes les alternatives la llegenda següent:

![](https://dogv.gva.es/publicaciones/imagesSF/2024/10/25/1213753/47_1730378004825_710277697182085592_imagen.jpg)

Alternativa 3

Consistix a delimitar una nova zona d'ordenació de sòl rural protegit per afeccions que englobe el cementeri, l'ampliació d'este i el perímetre de protecció de 25 metres de l'art. 42 del Reglament de policia sanitària mortuòria i que, a més, servisca de prevenció contra incendis forestals.

![](https://dogv.gva.es/publicaciones/imagesSF/2024/10/25/1213753/48_1730378004829_4876947764921719574_imagen.jpg)

L'ampliació del cementeri s'efectua al nord i al sud del cementeri actual per a aprofitar una esplanada asfaltada ja existent.

Amb esta superfície s'estima que es podrà donar servici durant uns 40-50 anys.

Alternativa 4

Consistix a delimitar una nova zona d'ordenació de sòl rural protegit per afeccions que englobe el cementeri, l'ampliació d'este i el perímetre de protecció de 25 metres de l'art. 42 del Reglament de policia sanitària mortuòria i que, a més, servisca de prevenció contra incendis forestals.

L'ampliació del cementeri es realitza al nord, al sud i a l'oest del cementeri actual per a aprofitar una esplanada asfaltada ja existent. Amb esta superfície s'estima que es podrà donar servici durant més de 50 anys.

![](https://dogv.gva.es/publicaciones/imagesSF/2024/10/25/1213753/49_1730378004835_1740622328250420422_imagen.jpg)

Les dades corresponents a les diferents alternatives proposades s'arrepleguen en la taula següent:

|  |  |  |  |  |
| --- | --- | --- | --- | --- |
|  | *Altern. 1* | *Altern. 1* | *Altern. 1* | *Altern. 1* |
| Zona d’ordenació | ZRP-AF | ZRP-AF | ZRP-AF | ZRP-AF |
| Dotació | PQI-1  Cementeri | PQI-1  Cementeri | PQI-1  Cementeri | PQI-1  Cementeri |
| Cementeri actual (m2) | 2.526 | 2.526 | 2.526 | 2.526 |
| Ampliació del cementeri (m²) | 1.138 | 1.209 | 2.346 | 3.095 |
| Perímetre de protecció (m²) | 8.302 | 8.296 | 9.279 | 9.502 |
| Superfície ZRP-AF | 11.966 | 12.030 | 14.151 | 15.123 |
| Superfície PQI-1 cementeri | 3.664 | 3.735 | 4.873 | 5.622 |
| Anys estimats de servici del cementeri | 20-25 | 20-25 | 40-50 | Més de 50 |

  

De la qual cosa es deduïx que l'alternativa triada per la modificació del pla seria la que permeta el màxim termini d'anys de servici del cementeri, és a dir, l'alternativa 4, si bé això ha de quedar perfectament explícit en les conclusions de l'anàlisi de la modificació.

C. Possibles efectes sobre el medi ambient

Els efectes previsibles sobre el medi ambient s'analitzen en la documentació presentada en l'apartat 4. "Diagnòstic de la situació del medi ambient abans d'aplicar l'instrument de planejament proposat". De manera preliminar, sobre la base d'esta anàlisi i d'acord amb el visor GVA, es pot fer una determinació prèvia dels possibles efectes sobre el medi ambient.

D'acord amb la cartografia del SIOSE, el cementeri actual s'emmarca en un àmbit de mosaic irregular a on alternen els cítrics i el pasturatge, juntament amb el sòl segellat del cementeri, tot això envoltat d'una superfície elevada de sòl nu, que es caracteritza en la cartografia com a sòl forestal.

En la zona no es descriu cap risc de lliscament o despreniment. De cara a la implantació es tindrà en compte la caracterització present a través de la cartografia GVA que descriu l'àmbit com un sòl muntanyenc, format per terrenys fonamentalment calcaris, amb un risc d'erosió actual alt (40-100 Tn/Ha/any) i una erosió potencial molt alta (>100 Tn/Ha/any).

En la zona d'estudi no hi ha cap llit, si bé a l'oest del cementeri discorre un llit innominat. Ni el PATRICOVA, ni l'SNCZI identifiquen cap risc d'inundació en la zona i, per la topografia actual, és difícil que el llit detectat puga afectar el cementeri i l'ampliació d'este.

El cementeri i l'ampliació se situen sobre la massa d'aigua subterrània ES080MSBT080-144 Sierra del Ave, molt pròxima al contacte amb la massa d'aigua subterrània ES080MSBT080-145 Caroch Norte, segons el Pla hidrològic vigent de la demarcació del Xúquer. S'ha d'atendre la vulnerabilitat d'aqüífers, que per a l'àmbit es considera alta.

El risc potencial d'afectació de les aigües subterrànies pel cementeri és pràcticament nul a causa de la presència d'un nivell de margues de permeabilitat mitjana que protegixen l'aqüífer de la contaminació. En tot cas, la no afecció ha de quedar justificada en l'estudi hidrogeològic que acompanya la documentació de la modificació del pla.

L'àmbit no presenta afecció a cap espai protegit ni de Xarxa Natura 2000, ni tampoc a reserves de fauna o microreserves, tot i que està pròxim al Parc Natural de la Serra de Mariola.

La vegetació de la zona està constituïda per vegetació forestal arbustiva amb peus arboris de pins. En tot cas, tot l'àmbit (excepte l'enclavat que considera l'actual cementeri) es considera com a sòl forestal estratègic d'acord amb el PATFOR, i amb l'ampliació s'afecta la muntanya gestionada per la GVA "la Garrofera" (cod. V125V3017), per la qual cosa, donada l'actuació de segellament d'este que es pretén fer, haurà de tindre un informe del servici competent en matèria d'ordenació i gestió forestal.

Des del punt de vista paisatgístic, es tracta d'una zona forestal molt prop de cultius i del nucli urbà de Tous. El paisatge de la zona està alterat per la presència d'una línia aèria d'alta tensió i la presència d'antigues explotacions mineres. No s'afecten recursos paisatgístics. La conca visual de la zona és àmplia i s'estén per la plana del riu Xúquer.

L'actual cementeri està integrat visualment en el paisatge gràcies al fet que se situa en una zona de topografia relativament plana i que l'arbratge que l'envolta per l'est l'integra visualment des del nucli urbà de Tous i la plana del Xúquer.

Des del punt de vista sectorial, tal com assenyala la proposta, l'ampliació del cementeri haurà de complir el Decret 195/2009, de 30 d'octubre, del Consell, pel qual s'aprova la modificació del reglament pel qual es regulen les pràctiques de policia sanitària mortuòria en l'àmbit de la Comunitat Valenciana, tant en la seua configuració com en les reserves que s'han de fer de sòl.

D'acord amb el DIE, no s'afecten béns del patrimoni cultural (excepte el cementeri existent, que es conserva) i no s'afecten vies pecuàries.

D. Consultes realitzades

El Servici d'Avaluació Ambiental Estratègica ha sotmés a consultes la documentació inicial remesa, conforme al que disposa l'article 53 de la LOTUP, amb la finalitat de determinar els efectes significatius en el medi ambient, d'acord amb els criteris exposats en l'annex VIII d'esta llei.

Per això, tenint en consideració les característiques de la proposta de revisió del pla presentada i els aspectes ambientals en què pot incidir, es consulten estes administracions:

|  |  |  |
| --- | --- | --- |
| *Consulta* | *Informe* | *Administració consultada* |
|  | 05.07.22 | Conselleria de Política Territorial, Obres Públiques i Mobilitat.  Direcció Territorial de València. Servici d’Urbanisme. |
| 13.10.21 | 21.07.22 | Conselleria de Política Territorial, Obres Públiques i Mobilitat.  DG de Política Territorial. Servici d’Infraestructura Verda i Paisatge. |
| 13.10.21 | 22.07.22 | Conselleria de Política Territorial, Obres Públiques i Mobilitat.  DG de Política Territorial. Planificació Territorial. |
| [13.10.21](http://www.agroambient.gva.es/va/web/evaluacion-ambiental/seguiment-d-expedients) | 19.07.22 | Conselleria de Política Territorial, Obres Públiques i Mobilitat.  DG de Política Territorial. PATRICOVA |
| 13.10.21 | 19.10.21  19.07.22 | Conselleria d’Agricultura, Des. Rural, Emergència Climàtica i Transició Ecològica.  DG Medi Natural. Servici d’Ordenació i Gestió Forestal. |
| 13.10.21 | 03.12.21 | Conselleria de Sanitat Universal i Salut Pública.  Direcció General de Salut Pública i Addiccions. |

  

Els informes rebuts juntament amb l'informe ambiental i territorial estratègic (IATE) es publicaran en la pàgina web següent: <http://www.agroambient.gva.es/va/web/evaluacion-ambiental/seguiment-d-expedients>

E. Valoració dels possibles efectes sobre el medi ambient

Una vegada analitzat l'esborrany del pla, el document inicial estratègic i els informes rebuts, es fa la valoració dels possibles efectes d'esta modificació núm. 3 de les normes subsidiàries de Tous, seguint els criteris de l'annex VIII del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.

D'esta manera, tenint en compte les característiques de la documentació presentada, es pretén situar exactament el cementeri en els plànols d'ordenació del municipi i concretar el règim jurídic del sòl sobre el qual s'implanta, així com permetre l'ampliació d'este per a cobrir les necessitats del municipi i complir amb la legislació vigent en matèria de policia sanitària mortuòria.

Dit això, en els informes que s'han rebut s'observen les consideracions, tant legals com ambientals, que descrivim a continuació:

Urbanisme.

L'informe del Servici Territorial d'Urbanisme de València, de 5 de juliol de 2022, considera que de la proposta no es derivarien efectes significatius en matèria d'ordenació estructural i, per tant, s'ha de considerar, en fases posteriors a la tramitació del document, el següent:

– De les alternatives plantejades, sembla que l'alternativa tercera és més recomanable per a una planificació a llarg termini i una millora de la integració amb la dotació existent.

– S'haurà d'aportar una memòria de sostenibilitat econòmica, el contingut de la qual s'ajustarà a l'annex XIII del TRLOTUP.

– S'haurà de tindre en compte el Decret 65/2021, de 14 de maig, del Consell, de regulació de la Plataforma Urbanística Digital i la presentació dels instruments de planificació urbanística i territorial.

Ordenació i Gestió Forestal.

L'àmbit corresponent a l'ampliació del cementeri apareix en la cartografia del visor GVA com a sòl forestal estratègic i és, a més, d'acord amb la cartografia del visor GVA, una muntanya gestionada per l'Administració, per la qual cosa esta afecció haurà de ser compatible amb l'ampliació i, per tant, ha de ser compatible amb el pronunciament del Servici d'Ordenació i Gestió Forestal com a competent en la matèria.

Informe de 19/10/2021

L'informe del Servici d'Ordenació i Gestió Forestal de 19 d'octubre de 2021 fa referència a la petició d'un informe per a ampliar el cementeri per part de l'Ajuntament de Tous el 6 d'abril de 2021, així com una petició de la secció de sòl no urbanitzable, d'1 de juny de 2021. La configuració de l'ampliació era la següent:

![](https://dogv.gva.es/publicaciones/imagesSF/2024/10/25/1213753/50_1730378004842_4110572862019166267_imagen.jpg)

(NOTA: Estes peticions són prèvies a la sol·licitud d'un informe per part del Servici d'Avaluació Ambiental Estratègica a la modificació puntual núm. 3 de les NS de Tous, que s'efectua el 13 d'octubre de 2021. L'"ampliació" a la qual fa referència l'informe és sobre sòl que urbanísticament ja està inclòs en les NS com a dotacional i és d'una entitat molt inferior de la que sol·licita l'informe a la MP núm. 3.

L'ampliació que considera l'informe (en groc en la imatge anterior) es pretén acollir al Pla d'inversions de la Diputació de València 2020-2021, i consistirà en un augment de 184 nínxols que se situaran en la zona nord del cementeri, en concret, en un espai que ara està destinat a aparcament de vehicles.

El terreny que es vorà afectat amb l'ampliació sol·licitada, uns 362 m², s'emmarquen en la forest d'utilitat pública V125 V3017, denominat "la Garrofera", i que pertany a l'Ajuntament d'Alzira. Amb l'ampliació sol·licitada, el cementeri arribarà a ocupar pràcticament els 2.986 m² que té la parcel·la 36 del polígon 21.

Hui dia, una xicoteta part del cementeri (uns 200 m²) està situada sobre la parcel·la 3 del polígon 36. El sòl té la classificació de sòl no urbanitzable i és terreny forestal estratègic per la seua condició de muntanya pública.

La zona no està dins de cap LIC, ni ZEPA, ni ZEC de la Xarxa Natura 2000.

A la vista del que s'ha exposat, i amb una revisió prèvia de la legislació pertinent en vigor, s'informa favorablement des del punt de vista de l'afecció forestal, a l'ampliació del cementeri municipal de Tous en la superfície sol·licitada, si bé es recorda que la muntanya pública sobre el qual se situa el cementeri pertany a l'Ajuntament d'Alzira.

No obstant això, d'acord amb l'informe, s'haurà de seguir el condicionat següent:

1. S'haurà de complir la Llei 3/1993, de 9 de desembre, forestal, de la Generalitat Valenciana, i el seu reglament de desplegament.

2. Els treballs seran supervisats en tot moment pels agents mediambientals.

3. Caldrà ajustar-se al que disposa el Decret 7/2004, de 23 de gener, de la Conselleria de Medi Ambient, pel qual s'aprova el plec general de normes de seguretat en prevenció d'incendis forestals que s'han d'observar en l'execució i treballs que es facen en terrenys forestals o en els voltants.

4. Per a evitar la possible afecció a alguna espècie protegida de flora o fauna, s'haurà de complir el que establix el Decret 70/2009, de 22 de maig, pel qual es crea el Catàleg valencià d'espècies de flora amenaçades i es regulen les mesures addicionals de conservació i l'Orde 6/2013, de 25 de març, de la Conselleria d'Infraestructures, Territori i Medi Ambient, per la qual es modifiquen les llistes valencianes d'espècies protegides de flora i fauna. Tot això, seguint les indicacions dels agents mediambientals.

5. Totes les restes que es generen en el desenrotllament de les obres d'ampliació s'hauran de portar a abocadors autoritzats.

6. S'haurà de compensar el dany ambiental provocat amb l'afecció de sòl forestal, per mitjà d'unes certes obres de millora de l'entorn forestal existent.

7. Es requerix, com a mesura compensatòria, que l'Ajuntament de Tous faça uns treballs silvícoles de millora de la massa forestal circumdant (pinada) en una superfície de 1.000 m² de la zona nord del cementeri, supervisats i dirigits pels tècnics de la Secció Forestal.

Informe de 19/07/22

A instàncies del Servici d'Avaluació Ambiental Estratègica, s'emet de nou un informe per tal d'ajustar-se a les alternatives plantejades en la proposta de modificació, per la qual cosa, el Servici d'Ordenació i Gestió Forestal emet de nou un informe en el qual, a més de mantindre el condicionat ja plasmat en l'informe anterior, informa favorablement des del punt de vista de l'afecció forestal/mediambiental en qualsevol de les alternatives previstes i indica que de l'ampliació sol·licitada no es derivaran efectes significatius sobre el medi ambient perquè es tracta d'una actuació de molt baixa entitat superficial. En el cas de l'alternativa 1, s'afectarien 1.138 m² i en el cas de més afecció al terreny (alternativa 4), l'afecció seria de tan sols 3.095 m².

Infraestructura Verda i Paisatge

D'acord amb l'informe, de 21 de juliol de 2022, del Servici d'Infraestructura Verda i Paisatge, després d'analitzar la documentació s'informa, entre altres qüestions que cal tindre en compte, que cal fer les consideracions següents:

+ Pel que fa a la infraestructura verda, l'afecció sobre esta a escala regional, com que es proposa sobre terreny forestal estratègic, és insignificant en comparació amb la superfície total d'este. L'anterior, unit a l'escassa vegetació existent, porta a considerar que l'ampliació és compatible amb la infraestructura verda regional.

– D'altra banda, el municipi de Tous no té aprovat un instrument de paisatge (estudi de paisatge) que identifique la infraestructura verda municipal.

– No obstant això, l'actuació proposada afecta la xarxa primària de dotacions públiques.

+ Si bé cal considerar l'ús que es proposa amb el caràcter rural en el qual es localitza, l'actuació tindrà incidència en el paisatge quan introduïsca un nou element arquitectònic que afecte la percepció de l'element construït sobre el paisatge existent.

– Esta incidència no serà significativa si s'establixen condicions que garantisquen la preservació del caràcter i les condicions de la percepció del paisatge.

+ En la documentació presentada no s'arrepleguen criteris o mesures d'integració paisatgística (MIP), ni tampoc normativa urbanística aplicable a l'actuació, perquè la incidència de l'actuació siga reduïda i s'integre en l'emplaçament.

– Per això, perquè la incidència no siga significativa, s'haurà d'incloure en la normativa urbanística condicionants per a l'execució de l'equipament, concrets i específics per a l'ús i l'àmbit proposats.

a) Imatge unitària i de qualitat del cementeri, per la qual cosa la futura ampliació haurà d'adoptar el sistema i les característiques tipològiques del cementeri actual, de manera que es preserve la imatge existent. Per a fer-ho, el perímetre del sòl reservat per a l'ampliació s'haurà de basar en les línies que delimiten l'edificació existent de manera que, després de reblir el sòl reservat, l'actuació es perceba com un volum únic.

b) Adequar a la topografia i la vegetació existents en l'entorn.

c) Mantindre les característiques forestals en tota la zona de 25 m al voltant l'àrea dotacional, que preserve la topografia, la vegetació i els elements propis del paisatge i especificar en la normativa els usos permesos.

d) Definir el que passa amb la caseta que hi ha a l'oest del cementeri, en cas que es propose l'ampliació en esta direcció.

e) Atés que l'ampliació cap al nord es faria sobre la zona asfaltada que actualment constituïx l'aparcament de vehicles, establir com dur a terme esta funció i, en cas que siga necessari, habilitar una nova zona d'aparcament.

– En este cas, es materialitzaria una solució amb paviments blans que no segelle el sòl i proposar mesures dirigides a què s'integre.

Les mesures d'integració paisatgística que es plantegen s'hauran d'incorporar en la documentació amb eficàcia normativa de la modificació puntual, d'acord amb l'apartat j de l'annex II de la LOTUP.

Planificació Territorial

D'acord amb l'informe del Servici de Planificació Territorial, de 22 de juliol, s'emet un informe favorable en relació amb la compatibilitat amb l'ETCV, vistes les dimensions limitades de l'ampliació proposada, la ubicació, la configuració i altres motius d'interés públic, atés que s'observa que la modificació proposada no modifica el model territorial proposat pel planejament vigent i es considera que no es derivaran efectes significatius en matèria d'ordenació del territori, d'acord amb l'ETCV.

PATRICOVA

L'informe del Servici de Gestió Territorial, de 19 de juliol de 2022, considera que la modificació puntual no es troba afectada per risc d'inundació, no té afeccions territorials rellevants i és compatible amb el compliment de les consideracions següents:

– No presenta cap nivell de risc d'inundació.

– No genera un increment de la vulnerabilitat.

– Encara que presenta una afecció territorial pel que fa a la recàrrega d'aqüífers en zona de molt alta permeabilitat (àrea estratègica 1), atés que l'actuació ja existix, l'àrea ocupada és xicoteta pel que fa a la superfície de l'aqüífer i no és possible situar el cementeri en una altra part del terme municipal, la incidència de l'actuació no es considera rellevant.

Salut Pública

L'informe de la farmacèutica de Salut Pública de la Direcció General de Salut Pública, de 29 de novembre de 2021, informa el següent:

+ S'hauran de tindre en compte les consideracions establides en el Decret 39/2005, de 25 de febrer, del Consell de la Generalitat, pel qual s'aprova el Reglament pel qual es regulen les pràctiques de policia sanitària mortuòria en l'àmbit de la Comunitat Valenciana, que, sense perjuí del contingut en l'informe, assenyala que:

– Segons l'art. 42 s'haurà d'adequar al que preveu la normativa en el planejament urbanístic, i garantir un perímetre de 25 m que, quan hi haja planejament, estiga qualificat de zona dotacional i lliure de tota classe de construccions. Esta protecció, d'acord amb l'informe, s'engloba dins de l'objectiu prioritari de la planificació urbanística sobre que el grau de protecció que ha de tindre la població siga el màxim possible, mantenint distàncies a instal·lacions o activitats que puguen generar factors de risc per a la salut humana.

– D'acord amb els articles 43 i 44, la idoneïtat del terreny es definirà per mitjà d'un estudi hidrogeològic per a l'ampliació, ja que es fa fora del recinte existent ja autoritzat.

Este estudi s'ha presentat en la documentació i, segons este, la vulnerabilitat dels aqüífers és alta en l'àmbit de la modificació. No obstant això, conclou que amb l'estudi de detall que s'ha fet, i una vegada s'ha obtingut el valor de poder atenuador de la zona no saturada (Mr) d'1,4225, com que és superior a 1, s'espera que l'atenuació de la contaminació biològica en la zona no saturada siga total i l'aqüífer subjacent quede protegit, ja que la presència d'un nivell de margues amb passades de calcàries en la zona no saturada atorga protecció a l'aqüífer subjacent contra la contaminació d'origen biològic.

No obstant això, s'hauran d'adoptar les mesures necessàries durant les obres i el funcionament del cementeri per a evitar qualsevol afecció als aqüífers.

– Durant la fase de construcció, modificació i desmantellament, s'evitarà el moviment de maquinària per les zones pròximes a captacions d'aigua de consum humà, que de manera directa o indirecta puga afectar la qualitat de les aigües.

En este sentit, caldrà ajustar-se al que disposa el Reial decret 865/2003, pel qual s'establixen els criteris higienicosanitaris per a prevenció i el control de la legionel·losi.

– En la construcció de nínxols del cementeri s'hauran d'observar les condicions de l'art. 49 del Decret 39/2005, tal com indica l'informe.

•+Les instal·lacions que permeten el subministrament d'aigua per a consum humà i les seues condicions higienicosanitàries es garantiran i s'ajustaran al que disposa el Reial decret 140/2003, pel qual s'establixen els criteris de qualitat de l'aigua de consum humà, i el Decret 58/2006, pel qual es desplega en l'àmbit de la Comunitat Valenciana.

+ D'igual forma, segons indica l'informe, es tindran en compte els possibles efectes significatius corresponents a qualitat de l'aire i la contaminació acústica, així com les determinacions que cal considerar en el disseny de noves zones verdes i les mesures s'han de prendre per a la proliferació del mosquit tigre.

F. Determinació de l'existència d'efectes significatius

La proposta de la modificació puntual pretén situar exactament el cementeri en els plànols d'ordenació del municipi i concretar el règim jurídic del sòl sobre el qual s'implanta com a sòl dotacional que forme part de la xarxa primària d'equipaments, així com permetre l'ampliació d'este per a cobrir les necessitats del municipi i complir amb la legislació vigent en matèria de policia sanitària mortuòria.

En primera instància i com s'ha assenyalat anteriorment, al marge de les consideracions sobre els possibles efectes significatius derivats de l'anàlisi efectuada i dels informes sectorials, no queda explícitament determinada en la proposta l'alternativa que s'ha triat finalment, per la qual cosa, a partir de les conclusions d'este informe en el qual s'analitzen les afeccions de totes les que s'han presentat, la modificació haurà de fixar l'alternativa proposada prèviament a l'aprovació definitiva. En principi, i d'acord amb el punt 2.2 "Àmbit" del document inicial estratègic, vist que l'àmbit de la modificació se cenyix als terrenys necessaris per a cobrir la demanda de noves inhumacions per un període de 50 anys, les alternatives que complirien esta condició serien l'alternativa 3 i l'alternativa 4.

L'ampliació del cementeri i la seua implantació compliran amb el que establix el Decret 39/2005, de 25 de febrer, del Consell de la Generalitat, pel qual s'aprova el Reglament pel qual es regulen les pràctiques de policia sanitària mortuòria en l'àmbit de la Comunitat Valenciana (modificat pel Decret 195/2009), així com els requeriments de l'òrgan competent en matèria de salut pública, que es consideren en este pronunciament.

En este sentit, l'ampliació per a les alternatives a l'ordenació vigent complix pel que fa a la consideració d'una zona perimetral de 25 m al voltant del cementeri ampliat, qualificada de sòl dotacional lliure de qualsevol tipus d'edificació.

A més, s'adjunta un estudi hidrogeològic que, com indica l'informe del servici competent en matèria de salut pública, assenyala que l'ampliació no afecta els aqüífers.

D'acord amb l'Informe del Servici Territorial d'Urbanisme de València, l'alternativa 3 permet la planificació proposada a llarg termini, així com una millora en la integració de la dotació existent.

S'haurà d'aportar una memòria de sostenibilitat econòmica (amb contingut ajustat a l'annex XIII del TRLOTUP), així com tindre en consideració per a presentar instruments de planificació urbanística i territorial les directrius del Decret 65/2021.

Des del punt de vista paisatgístic, la incidència de la modificació proposada, si bé introduïx un nou element arquitectònic, manté l'ús actual i, per tant, esta incidència no serà significativa si s'establixen condicions que garantisquen la preservació del seu caràcter i les condicions de percepció del paisatge.

No obstant això, com que no s'arrepleguen en la modificació mesures d'integració paisatgística, perquè la incidència siga reduïda i quede integrada en l'emplaçament actual, s'haurà d'incloure normativa urbanística de la modificació que l'arreplegue. Per tant, d'acord amb l'informe del servici competent, s'arreplegaran les directrius quant a imatge unitària i qualitat del cementeri, a fi que l'actuació quede integrada i es perceba com un sol volum. A més, es procurarà l'adaptació a la topografia i la vegetació, tenint en compte la consideració que ens trobem en sòl forestal de caràcter estratègic, i s'han de mantindre les característiques forestals dins del perímetre de protecció de 25 m, de caràcter dotacional, establit per la legislació sectorial i que ha de quedar exempt de qualsevol construcció.

Atés que en la proposta presentada no es definix amb claredat per quina de les alternatives es decanta, com que totes són acceptables, s'hauran de tindre en compte aspectes puntuals corresponents en funció de la que es trie finalment, com pot ser el tractament de la caseta situada a l'oest del cementeri o el tractament de la zona asfaltada que actualment servix d'aparcament en cas de resultar afectada per l'alternativa triada, la qual obligaria a definir la ubicació del nou aparcament.

En l'àmbit territorial, en altres aspectes, la proposta no afecta l'ETCV ni presenta afecció per risc d'inundació, ni en la recàrrega d'aqüífers (tot i que està en zona de molt alta permeabilitat d'aqüífers, àrea estratègica 1) perquè l'àrea afectada és xicoteta i no és possible, segons l'informe del servici competent, traslladar el cementeri a una altra part del terme municipal, per la qual cosa, tant el cementeri existent com la futura ampliació, hauran de prevore les mesures establides en la legislació sectorial (d'acord a més amb l'estudi hidrogeològic presentat) per tal de no afectar els aqüífers.

L'àmbit de l'ampliació, d'acord amb la cartografia del visor GVA, afecta pràcticament íntegrament sòls considerats forestals estratègics, per la qual cosa, d'acord amb l'art. 8.2 del PATFOR, en el procediment d'aprovació d'estos instruments serà preceptiu l'informe previ de la Conselleria competent en matèria forestal quan afecten la classificació i/o la qualificació de terrenys forestals, que en este cas tindrà caràcter vinculant, ja que afecta terrenys forestals estratègics.

En este sentit, l'informe definitiu en matèria d'ordenació i gestió forestal per part del servici competent determina la no afecció de qualsevol de les alternatives previstes perquè es tracta d'una actuació de baixa entitat, si bé l'informe establix els criteris que s'hauran de considerar per a la implantació adequada de l'alternativa triada finalment.

Des del punt de vista patrimonial, haurà de constar en la modificació que el cementeri no s'enclava en el catàleg de proteccions patrimonials com BIC o BRL, que no té cap classe de protecció o que, si és el cas, l'ampliació no comprometrà este règim, si ho tinguera.

G. Valoració ambiental d'acord amb els criteris de l'annex VIII del TRLOTUP

Segons establix l'article 46 del TRLOTUP, l'òrgan ambiental ha de determinar si un pla o la modificació d'este ha de ser objecte d'avaluació ambiental i territorial si es determina que hi ha efectes significatius en el medi ambient, tenint en compte els criteris que establix l'annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l'article 53 del TRLOTUP.

1. Per les característiques dels plans i programes:

– El pla especial proposat no influïx en altres plans o programes, ja que suposa una modificació en un àmbit reduït d'un sòl no urbanitzable de protecció d'acord amb el planejament vigent, annex al cementeri existent sense que presente efectes si es complixen les directrius d'este pronunciament.

– No presenta a priori, amb el compliment de les determinacions que s'incorporaran en este informe, problemes ambientals significatius. A més, contribuïx a pal·liar el problema que suposa regularitzar la situació actual cementeri municipal.

– Quant al consum de recursos (subministraments d'aigua, energia, xarxa de sanejament i accessos), està dins del que s'admet en el planejament vigent, únicament es requerirà justificar la seua adequació a este.

– La incidència en el model territorial és escassa i assumible des del punt de vista de l'ampliació d'una instal·lació ja existent.

2. Per les característiques dels efectes i de l'àrea probablement afectada:

– En l'entorn ja es troba previst l'ús i es preveu que la magnitud i abast dels possibles efectes siguen reduïts, donada l'extensió i situació actual de la zona afectada.

– No es preveuen riscos per a la salut humana (més encara si es du a terme l'ampliació d'acord amb les directrius de la normativa de salut pública) o el medi ambient per la modificació del planejament.

– El valor i la vulnerabilitat de l'àrea probablement afectada no afecta espais naturals ni patrimoni cultural o paisatgístic, tenint en compte que suposa l'ampliació de l'ús ja previst en el planejament vigent.

En vista de la documentació presentada, de conformitat amb els criteris de l'annex VIII del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), considera:

Que, de la modificació puntual núm. 3 de les normes subsidiàries de Tous, no se'n deriven problemes ambientals significatius, segons s'extrau de les dades i de la cartografia disponibles, i específicament des dels aspectes objecte d'estudi, tal com s'ha informat i ateses les directrius exposades.

Així doncs, es pot determinar, respecte de la modificació puntual núm. 3 de les normes subsidiàries de Tous, que el procediment d'avaluació simplificada és suficient per a determinar que la modificació no presenta efectes significatius sobre el medi ambient.

H. Proposta d'acord

Atés el que establix l'article 53.2.b del TRLOTUP, i com que la modificació puntual avaluada no té efectes significatius en el medi ambient i el territorial i se sotmet al procediment simplificat d'avaluació:

D'acord amb el que s'ha exposat, es resol:

Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 3 de les normes subsidiàries de Tous, d'acord amb els criteris de l'annex VIII del TRLOTUP, perquè no té efectes significatius sobre el medi ambient, amb la qual cosa correspon continuar la tramitació d'esta modificació d'acord amb la normativa sectorial, sempre que s'ajuste al que s'ha descrit en la documentació presentada amb el compliment de les determinacions següents:

– Es determinarà quina de les alternatives és la que s'ha acceptat finalment, i es justificarà l'elecció d'acord amb els objectius de la modificació i les directrius d'este pronunciament.

– Es definirà la qualificació com a sòl dotacional per a l'ampliació i s'incorporarà a la normativa de les NS.

– D'acord amb l'informe del Servici Territorial d'Urbanisme, s'haurà d'incorporar a la modificació de les NS la memòria de sostenibilitat econòmica i adaptar el pla al Decret 65/2021.

– Es tindran en compte les consideracions en matèria d'infraestructura verda i paisatge d'acord amb l'informe del servici competent, es desplegarà la part normativa de la modificació puntual i s'incorporaran les mesures d'integració paisatgística necessàries per a esta normativa. S'obtindrà un informe favorable pel que fa a la integració d'estes en el pla proposat i la normativa d'este prèviament a l'aprovació definitiva.

– S'incorporaran els condicionants per al desenrotllament de la modificació que establix l'informe del servici competent en matèria d'ordenació i gestió forestal.

– La modificació de les NS complirà amb les directrius de l'òrgan competent en matèria de salut pública, d'acord amb l'informe presentat.

Segons establix l'article 53.7 del TRLOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha aprovat la modificació puntual núm. 3 de les normes subsidiàries de Tous en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació puntual.

Òrgan competent

La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).

A la vista del que s'ha exposat anteriorment, la Comissió d'Avaluació Ambiental, acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 3 de les normes subsidiàries de Tous, amb el compliment de les determinacions que s'inclouen en este informe.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, la qual cosa no és un inconvenient perquè es puguen utilitzar els mitjans de defensa que en el seu dret es consideren pertinents.

Fet que notifique perquè se'n tinga coneixement i als efectes oportuns.

Fet que se certifica amb anterioritat a l'aprovació de l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.

València, 19 d'agost de 2022.- El secretari de la Comissió d'Avaluació Ambiental: José del Valle Arocas"

  

València, 26 de setembre de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental